Krisdayanti

**Kris Dayanti** (lahir 24 Mac 1975), biasa ditulis **Krisdayanti**, ialah seorang penyanyi dan pelakon wanita Indonesia. Beliau ialah adik kepada Yuni Shara, penyanyi Indonesia dan merupakan anak perempuan Trenggono dan Rachma Widadiningsih. Pada usia 9 tahun, beliau menyanyikan lagu untuk filem *Megaloman*. Tiga tahun kemudian, beliau mengeluarkan album pertama, *Biasa Saja*, bersama-sama dengan album runut bunyi untuk *Catatan Si Emon*. Walaupun masih di sekolah tinggi, KD menyertai pelbagai pertandingan nyanyian dan peragaan. Pada tahun 1991, beliau disenaraikan sebagai finalis dalam pertandingan GADIS Sampul.

Dengan bantuan Younky Soewarno dan Chris Pattikawa, KD menyertai program pencarian bintang *[[Asia Bagus]]* pada 1992, akhirnya memenangi hadiah utama di Festival Asia Bagus di Jepun. Hasil daripada kemenangannya di *[[Asia Bagus]]*, KD merakamkan album di Singapura dengan Pony Canyon serta single yang hanya dimainkan di Singapura dan Jepun. Pada tahun 1997, beliau telah dipilih sebagai "The Best of Asia Bagus". Beliau juga memenangi beberapa anugerah, seperti anugerah Album Indonesia Terbaik untuk "Menghitung Hari" pada Anugerah Industri Muzik 1999, anugerah "Most Wanted Female Artist" dan "Most Wanted Indonesian Video" untuk "Menghitung Hari" di MTV Asia Tenggara, anugerah Album Pop Terbaik untuk "Cinta" di Anugerah Musik Indonesia 1997, dan Most Favorite Female untuk "Jangan Pergi, Yang Kumau" di MTV Indonesia Awards 2002. Dan juga beberapa pencalonan, seperti Best Female Supporting Role untuk "Abad 21" di Festival Sinetron Indonesia 1996, International Viewer's Choice Awards untuk "Menghitung Hari" di MTV Video Music Awards 1999, dan Most Favourite Female untuk "Mengenangmu" di MTV Indonesia Awards 2006. Sepanjang tempoh 2004, KD mengadakan lapan konsert di bandar-bandar yang berbeza, termasuk beberapa yang antarabangsa.

Lagu hit beliau dan persembahan konsert berterusan telah menyebabkan Krisdayanti dianggap sebagai artis yang paling termahal Indonesia untuk diupah dalam nyanyian atau lakonan, dengan majalah *Swa* bertulis bahawa beliau mendapat lebih daripada Presiden Indonesia. Pada tahun 1996, beliau telah disifatkan oleh *Tabloid Bintang* sebagai salah satu daripada 6 bintang televisyen wanita yang paling menonjol di Indonesia, dan pada tahun 2007 Globe Asia senaraikan kedudukan ke-31 beliau dalam senarai satu daripada 99 wanita berpengaruh di Indonesia.

Beliau berkahwin dengan Anang Hermansyah, seorang ahli muzik dari Jember, Jawa Timur, pada tahun 1996. Bersama-sama mereka mempunyai seorang anak lelaki (Azriel) dan seorang anak perempuan (Aurel). Sepanjang perkahwinan mereka, tabloid sering melaporkan khabar angin Krisdayanti dikaitkan dengan Dicky Wahyudi, pemain gitar Tohpati, dan Ari Sigit, cucu kepada bekas Presiden Suharto. Semua khabar angin dinafikan oleh Krisdayanti, yang mengatakan bahawa hubungan beliau dengan suaminya baik-baik saja. Mereka bercerai pada pertengahan Ogos 2009, atas permintaan Krisdayanti.

Selepas bercerai dengan Anang Hermansyah, Krisdayanti dilaporkan mempunyai hubungan dengan Raul Lemos, ahli perniagaan dari Timor Leste. Pada 20 Mac 2011, beliau berkahwin dengan Raul Lemos dan mempunyai gadis lain pada 5 September 2011 oleh seksyen cesarean. Nama gadis itu adalah Arianna Amora Lemos bermakna "Permata dengan penuh Kasih". Dan kemudian, beliau berkata sudah meninggalkan kerjaya hiburan dan hidup di Timor Leste sebagai suri rumah. Bagaimanapun, beliau menarik balik kenyataan itu dan berkata bahawa mahu terus menyanyi sehingga lama, seperti penyanyi senior Indonesia, Titiek Puspa.

## Kehidupan awal
Krisdayanti dilahirkan pada 24 Mac 1975 di Batu, Jawa Timur kepada ibu bapanya, Trenggono dan Rachma Widadiningsih. Menurut bapanya, namanya berasal dari bahasa Jawa iaitu kris yang bermaksud pusaka dan daya yang bermaksud kekuatan, sehingga Krisdayanti adalah pusaka yang mempunyai kekuatan. Beliau mempunyai seorang kakak, Yuni Shara, yang juga seorang penyanyi, serta seorang adik perempuan berlainan bapa, Kartika Sari. Krisdayanti dibesarkan dalam keluarga yang kurang berkemampuan dan kedua-dua ibubapanya bercerai ketika berusia dua tahun. Kerana tidak mempunyai pendapatan tetap, mereka sekeluarga tinggal di rumah nenek Krisdayanti sehingga menduduki kelas tiga sekolah rendah.

Darah seni Krisdayanti datang dari bapanya yang merupakan seorang pelukis dan seniman keroncong. Semua keluarga dari sebelah ibunya juga mahir menyanyi, kecuali ibunya sendiri. Bapa saudara Krisdayanti ada yang menjadi penyanyi gereja dan ada pula yang menyanyi di orkestra di kampungnya. Bersama kakaknya, Yuni, Krisdayanti tampil menyanyi dan menari sejak kecil. Kerana kelincahannya ketika menyanyi, orang-orang di kampungnya menyebut Krisdayanti seperti boneka India. Ia juga sering menjuarai berbagai pertandingan nyanyian ketika itu.

Pada tahun 1984, Krisdayanti dibawa ibunya berhijrah ke Jakarta dengan modal Rp 350.000 dari hasil usahasama keluarga. Mereka kemudian menyewa rumah pangsapuri berbentuk satu bilik tanpa bilik-di sebuah kawasan sempit di Tebet. Untuk membiayai kehidupan mereka di Jakarta, ibunya bekerja di sebuah salon ditambah beberapa pekerjaan sampingan. Krisdayanti kemudian dimasukan ke Sanggar Merah Putih pimpinan Toto Sugiarno. Dari sanggar tersebut Krisdayanti mendapat banyak peluang menyanyi. Beliau meminjamkan suaranya dalam filem kanak-kanak *Megaloman* ketika masih berusia sembilan tahun dan menerima penghormatan pertamanya sebanyak Rp 15.000. Ketika berusia 12 tahun, Krisdayanti menerbitkan album solo berjudul *Biasa Saja* bersama syarikat rakaman kecil bernama Gembala Records. Walau bagaimanapun, album pertama dalam kerjayanya tersebut gagal di pasaran.

Bakat Krisdayanti dalam dunia seni suara mula terbuka ketika bertemu dengan pemuzik James F. Sundah yang merupakan alumni sekolahnya, Sekolah Menengah Negeri 3 Jakarta. Pada tahun 1990, Krisdayanti dipelawa untuk merakamkan dua lagu ciptaan James dalam album kompilasi *The Slow Collections*, serta berduet dalam lagu "Kisah Cinta Kita" yang merupakan runut bunyi filem *Catatan Si Emon*. James pula yang memintanya untuk mengikuti festival atau pertandingan menyanyi. Pada tahun 1991, Krisdayanti berjaya menjuarai salah satu episod *Cipta Pesona Bintang*, program pencarian bakat di RCTI. Beliau berkesempatan merakamkan single berjudul "Datang dan Pergi" untuk album kompilasi *Cipta Pesona Bintang*. Pada tahun yang sama, Krisdayanti juga mengikuti pemilihan model remaja terkenal GADIS Sampul. Walaupun sempat didera rasa rendah diri, beliau berjaya tampil sebagai salah satu finalis dalam pertandingan tersebut. Sejak daripada itu, beliau mula menerima pelbagai tawaran untuk menyanyi dan menjadi model.

## Kerjaya

### 1992 - 1995: ''Asia Bagus'' dan kejayaan awal
Pada tahun 1992, Krisdayanti menyertai *[[Asia Bagus]]*, sebuah acara pencarian bakat peringkat Asia terbitan Fuji Television. Kemunculan beliau pada acara tersebut adalah cetusan idea dan arahan Younky Soewarno dan Chris Pattikawa. Pada pertandingan peringkat awal yang diadakan di Singapura, Krisdayanti berjaya merebut gelaran Juara Mingguan, lalu Juara Bulanan. Beliau kemudian berjaya mara ke pentas akhir di Tokyo, Jepun dan mempersembahkan lagu berjudul "Learning from Love" yang dicipta oleh Younky Soewarno dan Tengku Malinda. Berkat penampilannya tersebut, Krisdayanti berjaya dinobatkan sebagai Grand Champion atau juara umum festival Asia Bagus 1992. Kejayaan Krisdayanti di festival berterusan dengan meraih penghargaan FIDOF Awards sebagai The Young Talented Artist pada festival Bucharest, Romania pada tahun 1993.

Kejayaan Krisdayanti di *Asia Bagus* semakin menaikan namanya di industri hiburan. Berbekalkan kemenangan tersebut, beliau melakukan rakaman bersama label Pony Canyon untuk single yang dikeluarkan di Singapura dan Jepun. Di Indonesia, Krisdayanti mendapat pelbagai tawaran untuk tampil di layar kaca. beliau mula menceburi dunia lakonan dengan penampilannya dalam siri TVRI yang paling popular, *Jendela Rumah Kita*, dalam salah satu episod berjudul "Gadis Manis dalam Gerimis". Krisdayanti kemudian berjaya berlakon dalam beberapa sinetron seperti *None* (TPI), *Cemplon* (SCTV), *Cabaran* (Indosiar), dan *Saat Memberi Saat Menerima* (RCTI). Di saat namanya semakin terkenal di dunia seni lakonan, kerjaya rakaman Krisdayanti merudum. Menurut Krisdayanti, kesulitannya mendapat tawaran merakamkan album di Indonesia disebabkan adanya pemahaman bahawa penyanyi-penyanyi festival biasanya tidak laku sekadar rakaman.

Pada tahun 1995, Krisdayanti akhirnya menandatangani kontrak rakaman dengan Hemagita Records, yang kemudian berubah menjadi Warner Music Indonesia. Di bawah label tersebut, Krisdayanti melancarkan album profesional bertajuk *Terserah*. Album tersebut diterbitkan oleh Handy Wijaya, dan melibatkan pelbagai pencipta lagu seperti Indra Lesmana, Yudis Dwikorana, dan Mares Soplanit. Ini menjadi album pertama Krisdayanti yang berjaya secara komersial. Single hit yang muncul dari album ini, "Terserah" dan "Penantian". Melalui album ini, nama Krisdayanti mula diambil kira di industri rakaman Indonesia.

### 1996 - 1999: Perkahwinan dan perkembangan kerjaya
Pada tarikh 22 Ogos 1996, Krisdayanti berkahwin pada usia muda dengan Anang Hermansyah, seorang penyanyi rock asal Jember, setelah menjalin hubungan cinta selama hampir lima tahun. Untuk membiayai perkahwinan tersebut, mereka berdua cuba membuat demo album duet. Penerbit Handy Wijaya ternyata tertarik dengan demo tersebut dan bersedia menaja perkahwinan mereka. Album duet perdana Krisdayanti dan Anang dikeluarkan dengan judul *Cinta*. Sebanyak 1,000 salinan pertama album tersebut diberikan sebagai hadiah untuk undangan yang datang ke majlis perkahwinan mereka. Album tersebut laris di pasaran dan dilaporkan terjual sehingga satu juta salinan. Banyak hit yang lahir dari album ini seperti "Cinta", "Berartinya Dirimu", "Di Hati", dan "Dua Hati". Krisdayanti dan Anang juga berjaya meraih anugerah "Album Pop Terbaik" pada Anugerah Musik Indonesia 1997.

Sepanjang tahun 1996 dan 1997, kerjaya Krisdayanti di layar kaca juga semakin bersinar. Ia tampil dalam sinetron *Istana Impian* terbitan Multivision Plus yang disiarkan di Indosiar. Krisdayanti kemudian juga terlibat dalam sinetron *Abad 21* di RCTI dan *Isteri Pilihan* di Indosiar. Peranannya dalam kedua-dua sinetron tersebut melayakkan beliau pada pencalonan "Pelakon Wanita Terbaik" pada Festival Sinetron Indonesia pada tahun 1996 dan 1997. Single runut bunyi *Abad 21* berjudul "Kau dan Aku" yang dirakam oleh Krisdayanti juga berjaya menjadi hit. Krisdayanti merupakan salah satu daripada "6 wanita paling bersinar di televisyen tahun 1996" versi tabloid *Bintang Indonesia*.

Kejayaan duet Krisdayanti bersama Anang berterusan di album berikutnya berjudul *Kasih* yang dilancarkan pada tahun 1997. Dengan mengangkat single pertama berjudul "Demi Cinta", album ini kembali laris di pasaran dan diberikan penghargaan platinum berganda. Pada tahun yang sama, Krisdayanti kembali mengikuti pertandingan *[[Asia Bagus]]* di Odaiba, Jepun, kali ini untuk berganding bersama pemenang-pemenang lain. Beliau kembali tampil sebagai juara dan menerima anugerah The Best of Asia Bagus.

Krisdayanti melahirkan anak pertamanya, seorang perempuan, yang diberi nama Titania Aurelie Nurhermansyah pada 10 Julai 1998. Untuk meraikan kelahiran anak perempuannya, Krisdayanti mengeluarkan album duet bersama Anang yang diberi tajuk *Buah Hati*. Album ini mengeluarkan single berjudul "Timang - Timang" yang video klipnya digarap di rumah mereka bersama bayi.Semasa kehamilannya, Krisdayanti juga mengeluarkan album solo bertajuk *Sayang*. Untuk pertama kalinya, Krisdayanti menerbitkan sendiri albumnya dan turut menulis dua buah lagu. Ia juga dibantu oleh beberapa pemuzik seperti Melly Goeslaw, Oppie Andaresta, Ari Bias, termasuk suaminya sendiri, Anang. Album ini menuai kejayaan dengan beberapa single hit seperti "Ku Tak Sanggup" dan "Menghitung Hari". Walaupun dikeluarkan di puncak krisis kewangan, album ini berjaya meraih anugerah platinum berganda atas penjualannya di Indonesia.

*Sayang* juga berjaya melonjakkan nama Krisdayanti di Asia Tenggara. Atas populariti "Menghitung Hari", Warner Music Malaysia kemudian juga melancarkan edisi khas album tersebut yang diberi judul *Menghitung Hari*. Dalam versi keluaran semula tersebut terdapat dua lagu baru ciptaan pemuzik tempatan Malaysia, iaitu "Jangan Biarkan" serta "Hati Ini Telah Dilukai" yang dibawakan berduet dengan Ajai, penyanyi terkenal Malaysia. Krisdayanti juga dijemput ke negara tersebut untuk melakukan promosi dan mengadakan konsert di Pusat Dagangan Dunia Putra, Kuala Lumpur. Pada Anugerah Industri Muzik 1999 anugerah penghargaan muzik tertinggi Malaysia. Krisdayanti berjaya memperoleh anugerah "Album Indonesia Terbaik". Beliau juga dianugerahkan anugerah "Most Wanted Female Artist" dan "Most Wanted Indonesian Video" oleh MTV Asia Tenggara.

Krisdayanti kembali ke dunia seni lakonan dengan membintangi sinetron berjudul *Doaku Harapanku* bersama aktor Dicky Wahyudi pada bulan Ramadan tahun 1998.  Ia juga mengeluarkan single "Doaku Harapanku" yang dijadikan sebagai runut bunyi sinetron tersebut. Sinetron ini membawa kejayaan besar dengan anggaran penonton lebih dari 80 juta orang. Tayangan ini juga menjadi pelopor sinetron-sinetron Ramadan di Indonesia pada tahun - tahun berikutnya. *Doaku Harapanku* juga terpilih menjadi salah satu daripada "20 Sinetron Paling Fenomenal" versi tabloid *Bintang Indonesia*. Krisdayanti kemudian menggarap sekuel sinetron tersebut pada bulan Ramadan 1999.

### 2000 - 2002: ''Mencintaimu'', ''Makin Aku Cinta'', dan ''Konser KD''
Pada awal tahun 2000, Krisdayanti melancarkan album solo bertajuk *Mencintaimu*. Seperti album solo sebelumnya, Krisdayanti mengambil peranan baru sebagai penerbit rakaman. Single pertama dari album ini, "Mencintaimu", berjaya menjadi hits terbesar dan menduduki peringkat pertama pada pelbagai carta lagu di Indonesia. Kejayaan tersebut berterusan pada single-single seterusnya seperti "Rembulan", "Jangan Pergi", "Yang Ku Mau". Album ini berjaya membawa kemenangan Krisdayanti pada banyak anugerah penghargaan. Pada acara Anugerah Musik Indonesia 2000, Krisdayanti memperoleh dua anugerah iaitu "Penyanyi Wanita Terbaik" dan "Lagu Terbaik" untuk "Mencintaimu". Krisdayanti juga tercalon dalam kategori-kategori utama pada penganugerahan perdana Anugerah Planet Muzik di Singapura iaitu "Artis Wanita Terbaik", "Album Terbaik", dan "Lagu Terbaik". Anugerah MTV Indonesia 2001 turut memberikan piala "Most Favourite Female" kepada Krisdayanti. Dari segi komersial, *Mencintaimu* berjaya mencatat jualan lebih daripada 500,000 salinan.

Pada tarikh 27 Jun 2000, Krisdayanti melahirkan anak keduanya, seorang lelaki, yang diberi nama Azriel Akbar Hermansyah. Selepas melahirkan anak lelakinya, Krisdayanti kembali menggarap album duet bersama Anang. Album tersebut dikeluarkan di penghujung tahun 2000 dengan judul *Makin Aku Cinta*. Pada album duet kali ini, Krisdayanti mulai banyak terlibat dalam penggarapannya, termasuk menjadi penerbit bersama Anang. Anang mencipta hampir kesemua lagu, kecuali "Jangan Takut Bila" yang dicipta oleh Andra Ramadhan. Pemuzik undangan lain yang terlibat di antaranya Pongky, Denny Chasmala dan Andi Rianto. Album duet ini kembali berjaya di pasaran dan mendapat anugerah platinum. Krisdayanti dan Anang juga menggondol tiga piala Anugerah Musik Indonesia 2001 untuk kategori "Penyayi Duo/Group Terbaik", "Album Terbaik" dan "Lagu Terbaik". Single utama album ini, "Makin Aku Cinta", juga dinobatkan sebagai "Lagu Terbaik" pada acara Anugerah Planet Muzik 2002 di Singapura.

Pada 20 September 2001, Krisdayanti mengadakan konsert solo perdananya bertajuk Konsert KD di Dewan Plenari, Pusat Konvensyen Jakarta. Konsert ini melibatkan Erwin Gutawa sebagai penata muzik serta Jay Subiyakto sebagai penata seni. Persembahan yang juga disiarkan secara langsung oleh SCTV ini berlangsung dengan berjaya dan seluruh tiket konsert habis terjual. Konsert ini menjadi persembahan muzik terbesar yang pernah digelar penyanyi wanita tempatan pada masa itu. Kejayaan konsert tersebut berlanjut dengan keluarnya album secara langsung bertajuk *Konser KD* yang mengandungi lagu-lagu hasil rakaman konsert. Album ini turut menambah sebuah lagu baru berjudul "Pengabdian Cinta" yang dijadikan single utama. Kejayaan konsert solo ini disebut-sebut sebagai titik puncak kerjaya Krisdayanti sebagai penyanyi. Sejak daripada itu, gelaran Diva Pop Indonesia sering melekat pada namanya. Status tersebut makin terkukuhkan dengan penyertaan Krisdayanti dalam konsert bersama diva-diva Asia Tenggara bertajuk *Diva SEA* di Istora Gelora Bung Karno pada 8 November 2001. Persembahan tersebut menampilkan Krisdayanti sebagai wakil Indonesia bersama Vina Panduwinata dan Titi DJ; Siti Nurhaliza, Sheila Majid, dan Fauziah Latiff sebagai wakil Malaysia, serta Kuh Ledesma sebagai wakil Filipina.

Selain berjaya dalam dunia muzik, pada tempoh ini Krisdayanti juga bergiat aktif sebagai pelakon. Krisdayanti membintangi dua judul sinetron yang ditayangkan stesen SCTV, iaitu *Terpesona* (2000) dan *Mencintaimu* (2001). Pada bulan Ramadan 2002, Krisdayanti berpasangan bersama Anjasmara dalam sinetron *Doa dan Anugerah* yang disiarkan di Indosiar. Sinetron ini berjaya mengulangi kejayaan *Doaku Harapanku* dan kembali dengan kesinambungannya pada Ramadan tahun berikutnya. Melalu sinetron-sinetron tersebut, beliau dua kali dicalonkan sebagai "Aktris Terfavorit" pada acara Anugerah Panasonic, iaitu pada tahun 2000 dan 2003. Pada tahun 2002, Krisdayanti juga dilamar oleh Trans TV untuk mengacarakan programnya sendiri bertajuk *KD Show*. Rancangan tersebut berjaya menjadi salah satu tayangan pilihan Trans TV hingga tahun 2004.

### 2003 - 2005: ''Menuju Terang'', ''Cahaya'', dan ''KD 1530''

Pada tahun 2003, Krisdayanti mengeluarkan album duet bersama Anang yang diberi judul *Menuju Terang*. "Bila Cinta Tak Berdosa" dan "Rapuh"  dikeluarkan sebagai single utama dari album tersebut. *Menuju Terang* diterima baik di pasaran, walaupun tidak menyamai kejayaan album-album duet mereka terdahulu. Beberapa pemerhati muzik menilai walaupun digarap lebih serius, album ini hanya merupakan pengulangan album-album terdahulu. Pada tahun yang sama, Krisdayanti melancarkan sebuah buku berjudul *[[:id:Seribu Satu KD|Seribu Satu KD]]* yang ditulis oleh Alberthiene Endah. Selain menceritakan pasang surut perjalanan kehidupan dan kerjayanya, buku tersebut turut menampilkan gambar khas Krisdayanti hasil Darwis Triadi dan Jay Subiyakto. Krisdayanti berkata buku tersebut merupakan jambatan dengan para peminatnya.

Pada Anugerah Citra Kartini Indonesia 2003, Krisdayanti menerima anugerah berupa pin emas dari Yayasan Citra Prestasi. Anugerah tersebut diberikan kerana persembahan yang gemilang di bidang muzik dengan tetap menyedari kudratnya sebagai seorang wanita. Krisdayanti juga mendapat undangan untuk membuat persembahan pada raptai Anugerah MTV Asia 2003 di Singapura. Krisdayanti turut terlibat dalam acara World Peace Music Awards, persembahan amal yang melibatkan para pemuzik dari pelbagai negara  di Garuda Wisnu Kencana, Bali. Krisdayanti membawakan tiga lagu secara solo diiringi orkestra pimpinan Erwin Gutawa, serta berduet dengan Gloria Gaynor, penyanyi disko Amerika Syarikat, dalam sebuah lagu berjudul "Together We Stand".

Pada tahun 2004, Krisdayanti kembali melancarkan album solo bertajuk *Cahaya* yang diterbitkan oleh Erwin Gutawa. Krisdayanti menambah unsur muzik country dalam album tersebut dan menyajikan lebih banyak lagu-lagu dengan irama rancak berbanding perlahan yang sebelum ini menjadi kelazimannya. Sejumlah lagu hits berjaya dari album ini seperti "Pilihlah Aku", "Cobalah Untuk Setia", dan "Mahadaya Cinta". Album ini laku sebanyak 160,000 salinan dalam dua hari selepas berada di pasaran. *Cahaya* kemudian diberikan anugerah triple platinum atas rekod jualan lebih daripada 450,000 salinan. Melalui album ini, beliau meraih dua anugerah pada Anugerah Musik Indonesia 2004 iaitu "Album Pop Terbaik" dan "Karya Produksi Terbaik". Krisdayanti juga memenangi kategori "Artis Wanita Terbaik" pada Anugerah Planet Muzik 2005 di Singapura.

Sepanjang tahun 2004, Krisdayanti berjaya mengadakan banyak konsert di pelbagai tempat, termasuk di luar negeri. Pada 27 Jun 2004, beliau mengadakan konsert solo bertajuk Cahaya KD di Suntec International Exhibition Convention Center, Singapura. Konsert yang ditaja Janner Siahaan dengan CLAY Production tersebut berlangsung berjaya. Krisdayanti kemudian mengadakan jelajah konsert di enam bandar besar di Indonesia, iaitu Semarang, Surabaya, Yogyakarta, Solo, Denpasar, dan Bandung, dari 18 Julai hingga 3 Ogos 2004. Beliau juga mengadakan konsert solo bertajuk KD Live in Tokyo di Aprico Hall, Tokyo, Jepun, pada 4 Disember 2004. pada persembahan tersebut, Krisdayanti turut membawakan dua lagu berbahasa Jepun serta tembang dangdut dan keroncong.

Krisdayanti mengadakan konsert solo keduanya bertajuk KD 1530 di Dewan Plenari, Pusat Konvensyen Jakarta pada 24 Mac 2005. Konsert tersebut dilaksanakan bertepatan dengan ulang tahun ke-30 Krisdayanti dan menandakan 15 tahun kerjayanya sebagai penyanyi profesional. Seperti konsert solonya empat tahun lepas, konsert ini menggandingkan Erwin Gutawa sebagai pengarah muzik dan Jay Subiyakto sebagai penata seni. Konsert kali ini kembali menuai kejayaan dan kesemua tiket yang disediakan habis terjual.

Pada tahun 2005, Krisdayanti melancarkan single berjudul "Can't Remember a Time" yang dicipta oleh Diane Warren, komposer terkenal Amerika Syarikat. Lagu tersebut dimuatkan dalam album kompilasi bertajuk *Diane Warren Presents Love Songs*. Ia juga berduet bersama Melly Goeslaw dalam single berjudul "Cinta" yang merupakan runut bunyi filem arahan pengarah Rudi Soedjarwo, *Tentang Dia*. Krisdayanti mengeluarkan semula album *Cahaya* dalam edisi khas dengan empat lagu tambahan, salah satunya ialah rakaman semula dari lagu dangdut "Penasaran" ciptaan Rhoma Irama. Pada akhir tahun 2005, Krisdayanti membintangi sinetron Ramadan bertajuk *Mukjizat Allah* yang disiarkan di Indosiar.

### 2006 - 2008: 3 Diva, kemunculan filem, dan ''Krisdayanti''
Pada awal tahun 2006, Krisdayanti mengadakan konsert bertajuk 3 Diva bersama Titi DJ dan Ruth Sahanaya di Dewan Plenari, Pusat konvensyen Jakarta. Konsert yang dianjurkan oleh KD Production bersama Erwin Gutawa dan Jay Subiyakto tersebut berjaya. Kerjasama mereka berterusan dalam jelajah konsert di tiga bandar besar lain, Surabaya, Bandung, dan Denpasar. Setelah berjaya di Indonesia, 3 Diva diperketatkan di Malaysia. Konsert mereka berlangsung di Stadium Putra, Bukit Jalil, Kuala Lumpur pada 25 Mac 2007. Selepas itu, 3 Diva bersama Erwin Gutawa dan Jay Subiyakto sering tampil bersama dalam berbagai acara. 3 Diva kemudian juga melancarkan album kompilasi berjudul *Semua Jadi Satu*. Album tersebut mengandungi lagu-lagu yang dibawakan mereka ketika konsert dan menampilkan single "Semua Jadi Satu", sebuah lagu saduran dari Malyda dan 2D.

Krisdayanti memulakan debut layar lebar pada tahun 2006 dengan membintangi filem *Jatuh Cinta Lagi*. Dalam filem garapan KD Production dan MPV Pictures tersebut, Krisdayanti berperanan sebagai Lila dan berpasangan dengan pelakon Gary Iskak. Untuk meraikan sepuluh tahun perkahwinannya bersama Anang, Krisdayanti mengeluarkan album bertajuk *Sepuluh Tahun Pertama*. Album ini merupakan kompilasi lagu-lagu hit daripada lima album duet mereka terdahulu dengan tambahan tiga buah lagu baru iaitu "Selalu Jatuh Cinta", "Tak Pernah Menyesal", dan "Cinta Bukan Kenangan". Album ini disokong oleh pemuzik Addie MS, Bebi Romeo, dan Pongki Barata.

Pada tahun 2007, Krisdayanti mengeluarkan album solo yang diberi judul namanya sendiri, *Krisdayanti*. Untuk album ini, Krisdayanti mengambil Melly Goeslaw dan Anto Hoed sebagai penerbit. "I'm Sorry Goodbye" dikeluarkan sebagai single utama dan berjaya menduduki kedudukan tertinggi carta lagu di Indonesia. Walaupun demikian, album ini tidak berjaya menyamai kejayaan album solo Krisdayanti terdahulu di Indonesia. Ia bahkan tidak memperoleh satupun anugerah muzik nasional. Krisdayanti memenangi anugerah "Artis Wanita Terbaik" pada Anugerah Planet Muzik 2008 yang diadakan di Kuala Lumpur, Malaysia. Album ini juga laris di Malaysia dan mendapat anugerah platinum untuk penjualan lebih dari 25,000 keping di negara tersebut. Krisdayanti kembali bersatu dengan Ajai sebagai pasangan duet dalam lagu "Perlu Kamu" yang merupakan runut bunyi filem *[[1957: Hati Malaya]]*.

Pada penghujung tahun 2007, hubungan 3 Diva bersama Erwin Gutawa dan Jay Subiyakto mula retak. Pada saat itu, 3 Diva menandatangi kontrak oleh di Hotel Gran Melia, Jakarta untuk tampil pada malam tahun baru. Namun, pihak penganjur konsert tidak berjaya mencapai kesepakatan dengan Erwin dan Jay. Konsert 3 Diva saat itu dibantu oleh iringan muzik Dian HP. Beberapa hari selepas konsert berlangsung, Erwin dan Jay melancarkan protes kerana 3 Diva tampil tanpa menyertakan mereka. Menurut Edward, 3 Diva adalah projek milik bersama kerana ditubuhkan oleh lima orang, yakni Krisdayanti, Titi DJ, Ruth Sahanaya, Erwin Gutawa, dan Jay Subiyakto. Setelah konfontasi selama beberapa hari melalui media, akhirnya 3 Diva dan Erwin-Jay mencapai kesepakatan. Sejak saat itu, Krisdayanti, Titi DJ, dan Ruth Sahanaya boleh terus menggunakan nama 3 Diva, namun tanpa campur-tangan Erwin Gutawa dan Jay Subiyakto. Setelah perpisahan tersebut, mereka mengeluarkan album mini dalam format CD multimedia bertajuk *3 Diva*. Album tersebut mengandungi tiga lagu, iaitu "A Lotta Love", "Adilkah Ini Untukku", dan "Mencinta".

### 2009 - 2012: Kolaborator baru, perkahwinan kedua, dan berehat dari kerjaya

Pada awal tahun 2009, Krisdayanti melancarkan album duet terakhirnya bersama Anang dengan judul *Dilanda Cinta*. Album ini hanya menampilkan satu lagu baru, "Dilanda Cinta", manakala selebihnya merupakan lagu-lagu duet lama mereka. Pada tahun yang sama, Krisdayanti juga melancarkan album solo bertajuk *Aku Wanita Biasa*. Album ini mengandungi beberapa lagu lama Krisdayanti yang dirakam semula dengan gubahan baru dari Andi Rianto, serta dua lagu baru, "Aku Wanita Biasa" dan "Jangan Biarkan Cinta Menangis". Bersamaan dengan pelancaran album tersebut, Krisdayanti menerbitkan buku keduanya bersama Alberthiene Endah yang diberi judul *My Life, My Secret*. Dalam buku berformat memoir tersebut, Krisdayanti membuka rahsia hidupnya yang tidak terdedah kepada media seperti penagihan dadah dan pembedahan plastik. Buku tersebut berjaya menjadi laris di Indonesia. Krisdayanti juga menyumbangkan suaranya bagi runut bunyi filem *[[Ketika Cinta Bertasbih]]* pada lagu "Menanti Cinta".

Krisdayanti mengadakan konsert solo di Esplanade Concert Hall, Singapura, pada 9 Mei 2009. Konsert yang bertempat di pusat kesenian terbesar Singapura tersebut diadakan atas permintaan langsung oleh penganjur di sana, Kevin Chin. Krisdayanti juga dilaporkan menerima bayaran sekelas penyanyi antarabangsa yang tampil di Singapura. Konsert tersebut diadakan berjaya dengan iringan Magenta Combo Orchestra pimpinan Andi Rianto. Di bawah payung KD Production, beliau juga menggarap konsert solo perdana Melly Goeslaw bertajuk Glow, Melly Goeslaw in Concert 2009 di Tennis Indoor Senayan.

Sekembalinya beliau dari mengerjakan ibadah umrah pada pertengahan Ogos 2009, Krisdayanti memutuskan untuk menamatkan 13 tahun perkahwinannya bersama Anang. Perceraian mereka kemudian menjadi sorotan luas di media massa, terlebih dengan munculnya khabar angin perselingkuhan. Krisdayanti secara rasmi menyandang status janda dalam undang-undang pada 22 Oktober 2009 dan kedua-dua anak daripada perkahwinan mereka diasuh oleh Anang. Setelah bercerai dengan Anang, Krisdayanti dikhabarkan menjalin hubungan dengan Raul Lemos, seorang ahli perniagaan asal Timor Leste. Hubungan tersebut kembali menjadi kontroversi di media setelah diketahui ternyata Raul saat itu masih terikat dengan status perkahwinan.

Pada akhir tahun 2009, Krisdayanti merilis album duet bersama penyanyi Malaysia Datuk Siti Nurhaliza yang diberi judul *[[CTKD|CTKD: Canda, Tangis, Ketawa, Duka]]*. Walaupun kurang mendapat sambutan di Indonesia, album ini berjaya meraih kejayaan di Malaysia dengan single hit berjudul "Amarah". Pada anugerah Anugerah Industri Muzik 2010 di Kuala Lumpur, Krisdayanti menerima dua anugerah iaitu "Persembahan Vokal Berkumpulan Dalam Lagu" untuk duetnya bersama Siti Nurhaliza dalam lagu "Amarah" serta "Lagu Bahasa Melayu Terbaik Yang Dipersembahkan Oleh Artis Luar Negara" untuk lagu solo "Aku Wanita Biasa ". Krisdayanti juga bekerja sama dengan Maia Estianty dalam single berjudul" Kamu di Hatiku Selamanya ". Lagu tersebut kemudian dimasukan ke dalam album mini bertajuk *Cintaku Kan Selalu Menemanimu* (2011) bersama tiga single lain iaitu "Cintaku Kan Selalu Menemanimu", "Aku Pasti Kembali", serta kolaborasi bersama Yuni Shara dan Iis Dahlia, "Nurleila".

Krisdayanti berkahwin dengan Raul Lemos pada tarikh 20 Mac 2011. Pernikahan tersebut dikurniakan seorang anak perempuan bernama Ariannha Amora Lemos pada 5 September 2011. Krisdayanti menyatakan bersedia untuk meninggalkan dunia hiburan dan menetap di Timor Leste sebagai seorang ibu. Namun, ia kemudian menarik balik dakwaan tersebut dan mengatakan bahawa ia ingin terus menyanyi sampai tua sepeti Titiek Puspa. Krisdayanti merakam sebuah lagu ciptaan Bebi Romeo berjudul "Pernah Denganmu" untuk album kompilasi bertajuk *Bebi Romeo Mega Hits* pada tahun 2012. Pada 12 Disember 2012, Krisdayanti melahirkan anak keempatnya, bernama Kellen Alexander Lemos.

### 2013 - kini: Penyatuan 3 Diva, konsert, dan ''Sleep to Dream''
Krisdayanti melancarkan album kompilasi terbaik berjudul *Persembahan Ratu Cinta* pada Disember 2013. Album ini merangkumi lagu-lagu popular sepanjang bergabung dengan Warner Music Indonesia dari album *Terserah* (1995) hingga *Krisdayanti* (2007) dengan dua lagu baru ciptaan Melly Goeslaw, "Ratu Cinta" dan "Bertubi Tubi". Setelah berehat sejak tahun 2008, Krisdayanti, Ruth Sahanaya, dan Titi DJ kembali tampil sebagai 3 Diva dalam Konsert KFC Adu Bintang 2: Diva vs. Divo di Pusat Konvensyen Jakarta pada Januari 2014. Mereka juga merakam lagu berjudul "Selamat Tinggal" dalam album kompilasi KFC Adu Bintang 2. Kerjasama mereka berterusan dengan mengadakan konsert 3 Diva di MasterCard Theatres, Marina Bay Sands, Singapura pada 16 Ogos 2014. Warner Music Malaysia mengeluarkan album *Persembahan Ratu Cinta* di Malaysia pada April 2014. Pada masa tampil di acara Minggu Setiausaha 2014 di Pusat Konvensyen Antarabangsa Putrajaya (PICC). Krisdayanti menerima anugerah "The Brand Personality Award 2014" daripada Asia Pacific Brands Foundation. Krisdayanti juga mengadakan konsert solonya di Dewan Plenari, Pusat Konvensyen Kuala Lumpur, Malaysia, pada 22 November 2014.

Krisdayanti tampil diiringi Erwin Gutawa dalam konsert *Satu Indonesia: Salute to Guruh Soekarno Putra* di Dewan Plenari, Pusat Konvensyen Jakarta. Ini merupakan kerja sama pertamanya dengan Erwin setelah tujuh tahun berpisah. Krisdayanti mengadakan konsert konsert solo ketiganya di Dewan Plenari, Pusat Konvensyen Jakarta pada 3 Mei 2015. Konsert ini diberi judul Traya dan menggandingkan Erwin Gutawa sebagai penata muzik dan Jay Subiyakto sebagai penata seni pentas. Pada masa yang sama, PAC Martha Tilaar melancarkan produk gincu terbaru yang diilhamkan oleh Krisdayanti. Gincu yang diberi nama PAC KD Life No 40 tersebut hanya dikeluarkan sebanyak 7,000 buah dan dikhaskan untuk Krisdayanti yang telah menginjak usia 40 tahun. Krisdayanti mengambil bahagian dalam runut bunyi filem *Surga yang Tak Dirindukan* (2015) untuk lagu berjudul sama ciptaan Melly Goeslaw. Lagu tersebut memenangi anugerah sebagai Original Soundtrack Terbaik di Indonesian Box Office Movie Awards 2016 (IBOMA).

Pada Julai 2016, Krisdayanti mengeluarkan dua single sekaligus di iTunes  "Sleep to Dream" dan "In Love Again".

## Imej dan bakat

Sebagai penyanyi yang dicungkil dari pentas festival, kemampuan vokal Krisdayanti sejak dari awal telah diteliti. Saroni Asikin, seorang wartawan akhbar *Suara Merdeka*, menyatakan bahawa Krisdayanti "tidak semestinya menjadi penyanyi dengan kualiti vokal yang bagus, tetapi juga seorang penghibur yang handal." Melly Goeslaw memuji penjiwaan Krisdayanti saat menyanyi. Beliau berkata: "Krisdayanti adalah salah satu penyanyi Indonesia yang mepunyai penghayatan tinggi. Kalau teknik jago banyak bagus. Tetapi dapat menghayati lagu sampai orang mengatakan ya salah satunya KD." Penyanyi Mulan Jameela menyatakan bahawa Krisdayanti adalah penyanyi yang memiliki perwatakan yang sangat kuat. Sementara menurut Siti Nurhaliza, selain mempunyai suara yang bagus Krisdayanti juga mahir belajar vokal sendiri. Pengaruh Krisdayanti datang dari penyanyi-penyanyi idolanya, yakni Madonna, Mariah Carey, dan Whitney Houston dari kalangan penyanyi antarabangsa, serta penyanyi Indonesia seperti Titiek Puspa dan Vina Panduwinata.

Walaupun berada dalam genre muzik pop, Krisdayanti mempunyai kemampuan membawakan pelbagai jenis muzik, bahkan pelbagai genre seperti dangdut, keroncong, Melayu. Krisdayanti juga mampu menyanyikan lagu bernada rancak mahupun perlahan dengan baik. Sebahagian besar lagu-lagu Krisdayanti dicipta oleh pelbagai pemuzik. Pencipta lagu yang paling sering bekerjasama dengannya di antaranya Melly Goeslaw, yang melahirkan lagu hits Krisdayanti paling popular "Menghitung Hari". Anang juga mencipta hampir semua lagu duetnya bersama Krisdayanti. Anang berkata: "Setiap kali saya mencipta lagu duet selalu ada latar belakang sejarahnya. Mungkin itu yang membuatkan gandingan kami begitu kuat." Walaupun begitu, Krisdayanti masih menulis sebahagian kecil lagu-lagunya seperti "Ku Tak Sanggup" dan "Sayang" pada tahun 1998. Krisdayanti juga menerbitkan sendiri beberapa albumnya seperti *Sayang* (1998) dan *Mencintaimu* (2000).

Krisdayanti dikenali sebagai penghibur yang berpenampilan menarik dan mendapat gelaran "Barbie Indonesia". Beliau berkata: "Bagi saya, penampilan adalah masalah yang amat serius. Kerana para peminat sudah membayar mahal untuk menyaksikan setiap persembahan saya, sehingga mereka pantas mendapatkan yang terbaik daripada saya. Saya memang memerlukan dana cukup besar untuk menonjolkan penampilan, termasuk urusan solekan." Penampilan Krisdayanti yang terus berubah sering menjadi trend di Indonesia. Ia merupakan artis yang mempopularkan penggunaan rambut palsu, tatu kening, dan penyambungan rambut. Beliau menjadi artis Indonesia pertama yang mempunyai produk kosmetik sendiri, PAC KD Line yang merupakan kerjasama dengan Martha Tilaar. Untuk menyempurnakan penampilannya, Krisdayanti mengaku telah menjalani pembedahan plastik di beberapa bahagian tubuhnya.

## Pencapaian dan pengaruh
Krisdayanti dinobatkan sebagai salah satu daripada "10 Biggest Asian Artists" oleh [Channel V] pada tahun 2005. Beliau menduduki tempat kelima dan menjadi satu-satunya penyanyi solo Indonesia dalam senarai tersebut. Pada tahun 2006, Krisdayanti dianugerahkan penghargaan MTV Nokia Jukebox Music Is My Life untuk kategori penyanyi atas sumbangannya kepada pembangunan industri muzik Indonesia. Pada penganugerahan Anugerah Planet Muzik 2007 di Singapura, beliau menerima "Anugerah Khas" atas pencapaiaan dan dedikasinya dalam industri muzik. Krisdayanti juga menduduki senarai "99 Most Powerful Women in Indonesia" versi majalah Globe Asia edisi Oktober 2007. Dalam senarai tersebut beliau berada di kedudukan ke-31, yang merupakan peringkat tertinggi dari kalangan artis. Krisdayanti juga diiktiraf sebagai salah satu daripada "50 Penyanyi Indonesia Terbaik Sepanjang Masa" oleh majalah *[[Rolling Stone (majalah)|Rolling Stone]]* pada edisi Disember 2010.

Krisdayanti telah menerbitkan belasan album sepanjang kerjayanya, baik secara solo mahupun duet, yang telah memberikannya beberapa anugerah platinum. Beliau juga menjadi salah satu artis Indonesia yang paling kerap mengadakan konsert, baik di dalam mahupun luar negeri. Berkat daripada kemasyhurannya, Krisdayanti merupakan penyanyi solo Indonesia termahal selama berdekad-dekad 2000-an, bahkan majalah perniagaan *Swa* pernah menulis bahawa pendapatannya dalam setahun jauh lebih besar daripada Presiden Indonesia. Menurut pemerhati muzik Bens Leo yang pernah berurusan dengan promosi albumnya, Krisdayanti pada masa kejayaannya menerima penghormatan hingga lebih dari Rp 100 juta sekali tampil. Media juga melaporkan Krisdayanti menerima bayaran lebih dari Rp 2 bilion ketika membuat persembahan di Singapura pada tahun 2009. Melalui kejayaan "Menghitung Hari" dan konsertnya di Kuala Lumpur pada tahun 1999, Krisdayanti menjadi pembuka jalan bagi para artis Indonesia untuk tampil di industri muzik Malaysia.

Krisdayanti merupakan tokoh yang membawa kepada populariti penggunaan istilah "diva" di Indonesia. Gelaran tersebut diberikan awam dan media kepada Krisdayanti selepas kejayaannya mengadakan konsert solo pada tahun 2001. Mengenai pemberian gelaran tersebut, seniman Guruh Soekarnoputra menilai bahawa Krisdayanti memang pantas menyandangnya. Krisdayanti sendiri berpendapat: "Diva itu pemberian masyarakat. Kalau saya dianggap tidak lagi inovasi, masyarakat berhak memberi penghargaan sebaliknya." Selain gelaran diva, kejayaan Konsert KD pada tahun 2001 dianggap sebagai salah satu tonggak kebangkitan industri persembahan pemuzik tempatan di Indonesia.

Kerjasama Krisdayanti bersama Anang selama 13 tahun, perjalanan rumah tangga mereka disebut-sebut sebagai duet suami-isteri paling berjaya dalam sejarah muzik Indonesia. Mereka disebut sebagai "ikon yang sesuai keluarga selebriti" dan pernah didaulat sebagai "simbol keluarga harmoni kebangsaan" oleh Departemen Kesehatan RI. Krisdayanti berjaya mematahkan paradigma yang telah lama diyakini di industri hiburan Indonesia bahawa perkahwinan di usia muda atau di puncak populariti akan memusnahkan kerjaya seorang artis. Walaupun berkahwin pada usia 21 tahun ketika namanya meniti di puncak populariti, Krisdayanti semakin berkibar di dunia hiburan setelah mempunyai suami dan anak.

## Diskografi

#### Album studio (kanak-kanak)
# *[[Biasa Saja (album)|Biasa Saja]]* (1987)
#### Album studio
# *[[Terserah]]* (1995)
# *[[Sayang (album Krisdayanti)|Sayang]]* (1998)
# *[[Menghitung Hari (album Krisdayanti)|Menghitung Hari]]* (1999)
# *[[Mencintaimu]]* (2000)
# *[[Cahaya (album Krisdayanti)|Cahaya]]* (2004)
# *[[Krisdayanti (album)|Krisdayanti]]* (2007)
#### Album duet
# *Cinta*  (1996)
# *Hanya Tuhan*  (1996)
# *Kasih*  (1997)
# *Buah Hati*  (1998)
# *Makin Aku Cinta*  (2000)
# *Menuju Terang*  (2003)
# *[[CTKD]]*  (2009)
#### Album kompilasi
# *Semua Jadi Satu*  (2006)
# *2 Diva*  (2008)
* *Sepuluh Tahun Pertama*  (2006)
# *Dilanda Cinta*  (2009)
# *[[Aku Wanita Biasa (album Krisdayanti)|Aku Wanita Biasa]]* (2009)
# *Persembahan Ratu Cinta* (2013)
#### Album secara langsung
# *Konser KD* (2001)
#### Album mini
# *3 Diva* (2008)
# *Cintaku Kan Selalu Menemanimu* (2011)
#### Album runut bunyi
# *Abad 21* (1997)

## Filemografi
### Filem

### Televisyen

### Iklan televisyen

## Lihat juga
* Muzik Indonesia
* Pop Indonesia
* Tokoh-tokoh Indonesia

## Catatan


## Rujukan

;Nota kaki

;Bibliografi
*
*
*
*
*
*

## Bacaan lanjut

* 
* 
* 
* 
* 

## Pautan luar

* 
* Krisdayanti di KapanLagi.com
* Krisdayanti di YouTube